Cai wa kuini wa Rũraya, gĩcunjĩ kĩa mũgwanja na kĩa mũico.
Mũthomi mũgĩ mũrata wakwa, ta reke ngũrĩkĩrie ndeto ĩno ũkĩiguĩre
Ngĩĩtambũrũkia hanini na ngĩgeria kwambararia ciande na kũruta gĩthũri hanini. Thigari igĩũka ithoithĩte biũ na ikĩrugama o hau kĩhingo-inĩ. Igĩcomora mbeneti ikĩhangĩra mĩcinga-inĩ. Ikĩrũgama ceni. Warora kuma ũmwe kinya ũrĩa ũngĩ maigananĩte ta magego ma bunda. Mũkũnjo wa mũbuto no gũtema ngi. Kĩratũ, na nĩkĩirũ, nĩ ũngĩerorire nakĩo na wenje nderu. Gũtirĩ wabucagia. Ndetereire njĩtwo ngathũrime ngati ĩyo.
Kahinda gatarĩ coho ngĩigua mũthoithithia oiga ‘Ceti Hamu!’ Thigarĩ iria ikĩoya mĩcinga ĩrĩa, ikĩgũtha gĩtembe na guoko kwa ũmotho, ikĩhũra thurutia na hĩndĩ ĩno ciũmĩte ta tothi ya hĩhio. Nake mwamũkĩri wa ageni agĩkorwo nĩ aguthũka mũrango-inĩ na akĩhana ta ũyũ womithio nĩ thitima. Naniĩ ngĩkĩrika kwĩberegenya na gũthondeka ngũbia yakwa, o njetereire njĩtwo ngathũrime ngati ĩyo ya gĩtĩyo.Ngĩcũthĩrĩria ngĩona ngari ya mũthemba wa muondoro, njirũ ci, ĩna bendera igĩrĩ yahingũrĩrwo kĩhingo na ĩkĩingĩra. Mũndũ ũrĩa wakuĩtwo gĩtĩ-inĩ kĩa memba akĩhũra thurutia ararĩtie guoko na ngari ĩkĩingĩra na ĩgĩthiĩra. Ngĩtigwo ngĩyũria kũrĩa ndanamuona. Thigari ĩgĩcokia mĩcinga thĩ na ikĩaraha. Nĩguo ndakuũkĩirwo ngĩririkana atĩ ũcio nĩ Charũthi, ithe wa Wiri, na nĩkĩo ngati ĩyo yagĩũkĩte igũrũ rĩake.
Nĩndendire kũng’athia hanini nĩ ũndũ wa gũtuywo mũnyaka ũcio wa gũthũrima ngati iyo. No ngĩkiuga ti ũhoro tondũ o nake akĩmĩthũrimĩte nota niĩ ndathũrima tondũ we nĩ ngarana. Ningĩ ngĩmenya atĩ cai nĩ mũke ũngĩona nĩ Charũthi wekinyia thingira wa ithe.
Mwamũkĩri wa ageni agĩcoka na kanyũmba karĩa thĩiniĩ, akĩnjĩra nyume mũndũ warĩ hau nja thutha. Mũndũ ũcio ehũmbĩte kagoti kairũ ka mũcomororo, akahaana ta ena mũting’oe ta wa kĩng’ang’i, ningĩ agekĩra ngũbia yarĩ na mũcomororo mũraihu gũkĩra yakwa. Ngĩoya tũburungo twakwa, na maburi, na ngũbia yakwa ya mũcomororo, na kĩrengeri, na gĩtamburico kĩerũ, ngĩmuma thutha. Akĩnjĩra njikarĩre gĩkari kĩa rigicũ kĩagucagio nĩ mbarathi igĩrĩ. Nake agĩikarĩra hau mbere na akĩoya kĩboko kĩa mbarathi agĩciĩra ‘Yaa!’ mbarathi igĩkũũra. Rĩu niĩ ndakĩhanaga Njimi Ronja wa thinema cia makaũmboi. Ndetambũrũkĩtie hau thutha ndĩkĩrĩ o nyiki na mburungo ciakwa, ngaikia maitho mwena na mwena ndore kana hihi he mũndũ wa gwitũ ũngĩakorirwo ho akĩmũkinyĩrie ndeto ĩno nĩguo mwĩtĩkie. Ndathiaga ndĩrĩire na ngoria korwo he mũndũ ũngĩakĩhũrire mbica ndĩkĩmuonagie. Hakĩrĩ na mwago ona gũtuĩka hakĩrĩ o hakuhĩ harĩa twagĩthiaga. Akĩra mbarathi iria ‘Hoo!’ na ikĩrugama oro rĩmwe. Agĩcuka agĩũka akĩrũgama hau ndaikarĩte na akĩnyŨnereria na guoko atĩ njuke. Ngĩgĩcuka o kahora na mburungo ciakwa. Akĩnyonereria mũrango warĩ mũcokie akĩnjĩra thiĩ ho na ngũthagũthe nĩnjetereirwo. Akĩhũndũra mbarathi ciake, agĩcoka na kĩhingo-inĩ. Ngĩgĩĩtambũrũkia ngĩthiĩ ngĩgũthagũtha mũrango ũrĩa.
‘Kong’o! kong’o! kong’o!’ hakĩaga mũhingũri. Ngĩgũtha rĩngĩ, ‘kong’o! kong’o! kong’o!’ Ngĩũria kaĩ magĩkomire atĩa. Haha he mũndũ ũkũbutwo wĩra. ‘Kong’o! kong’o! kong’o!’ Ngĩgurumũka. Ngĩkora o gĩtĩ-inĩ gĩakwa harĩa ndakomete ndahĩtwo nĩ toro. Ngĩkora mũrata wakwa nĩwe wahũraga mũrango.
Ngĩmũhingũrĩra akĩnjũria, ‘Kaĩ ũgũkomete wa gĩcacĩ tondũ ndahũra mũrango hakuhĩ njũge nĩ ũkĩmahoririe’.
‘Aca, tiga nĩwe wahĩka gũka nĩ ingĩakorwo ndanyuanĩra cai na Ithabethi.’
‘Kĩ ũrehe tũnyuanĩre nĩgũkaga mũkĩra mwĩte.’
Ngĩthiĩ kĩbũyũ-inĩ ngĩkora nyina wa andũ nĩ atĩgĩte aruga na akaiga ikombe. Twaũnyuire ngĩthekaga. Mũrata wakwa akĩnjũria kĩrĩa kiangenetie ũguo. Ngĩmwĩra, “Reke ngũhe ndeto ya rĩrĩa ndetĩirwo cai gwa kuini.”
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn